Bakhu

Bakhu ma ba li Indonesia no la'ila niha döinia ya'ia da'ö; Lele so zanötöi ya'ia ikan keli, ya'ia da'ö töi gi'a sogambi, auri ba mbanda ma ba nahia so'idanö (raŵa-raŵa) simane ba laza, tola göi lafaliaro ba mba'a gi'a. Bakhu alio te'ila ia moroi ba zikhalania simaelo, fao si so bu mbewe sanau, si so ba zifasui mbawania. I'a da'a osiliö sibai na larino, oya lala wondrino ya'ia so ni gore, ni fokua, ba so göi nitunu, molo'ö zomasi sedöna mangodiwo bakhu andre..

Famotöi mbakhu ba Indonesia (Nama-nama lele di Nusantara) 
Bakhu, na molo'ö fangi'ila ba zifakhai ba wa'atua-tua ma lamane secara ilmiah, no la'ila oya ngawalö spesies. Irege fanötöi dozi banua oi fabö'ö-bö'ö; simane si no tesura ba da'a; ikan limbek (Sumatera Barat), ikan kalang (Sumatra Selatan), ikan maut (Gayo), ikan seungko (Aceh), ikan sibakut (Karo), ikan pintet (Kalimantan Selatan), ikan keling (Makassar), ikan cepi (Sulawesi Selatan), ikan lele ma latötöi ia lindi (Jawa Tengah) mazui ikan keli (Malaysia), ikan 'keli' sifakhai ba  mbakhu si lö hadöi patil na si patil la kaoni khönia penang' ba mbanua (Kalimantan Timur).

Ba negara tanöbö'ö no la'ila döinia mali (Afrika), pla mond (Thailand), gura magura (Srilangka), faoma 鲇形目 (Tiongkok). Ba li Inggris lakaoni airbreathing catfish, siluroid, mudfish faoma walking catfish. Töi ilmiah, Clariidae, tefa'aso moroi ba li bahasa Yunani chlaros, ni fo'eluaha ba li Indonesia; ‘lincah’, ‘kuat’, tefaigi moroi ba wa'abölönia ba nidanö.

 Fangombakha (Deskripsi) 
I'a sifao ba gangolifa Clariidae oi la'ila niha moroi ba zikhala mbotonia simaelo, anau ba löhadöi huna-huna. Bakhu wa'owulo-wulonia hulö torpedo hulö arakhagö fagölö ira gi'a sadogo-dogo moroi ba gi'a sidat. Högö mbaku, abe'e faoma hörönia side-ide, ba bawania sebolo si so öfa fasa sungut peraba (barbels) sitobali fangönania ba nidanö sogömi-gömi, hewa'ae so mbakhu si tebai mamaigi ba zifasui ya'ia faoma hörönia.

Bakhu ma ba Danö Niha na la'ombuyu'ö wanötöi ya'ia, lamane mbakhu sokhönia wangöna sondrou'ö fohanu-hanunia si so ba giwo-iwo, da'ö zimöi bakhu andre fataha ia ba dete danö. Tesöndra khönia safasa patil, ya'ia da'ö doi satarö si so ba fere-fere sahatö ba dötö'a. So zanguma'ö wa patil tenga ha atarö so göi zo biso, irege tola tobali langu na göna ba niha.

 Nahia mbakhu (Habitat dan perilaku) 
Bakhu lö tesöndra ba nidanö simane air payau mazui ba nidanö sasi-asi air asin, baero mbakhu nasi ma lele laut sasese laŵa'ö faoma manyung nifarahugö ba gangolifa Ariidae. Nahia mbakhu andre ba nidanö sangele si lö abölö-bölö sibai, ba zabasö-basö, ba nidanö sahono, ba so zauri ba laza. Lele andre, auri ba nidanö sambö ohahau, simane ba mbandra-bandra.

Bakhu galakua itaria nokturnal, ya'ia da'ö oya maliŵa ba zibongi. Ba zima'ökhö, bakhu lö oya maliŵa, abölö oya la bini'ö ira ba zogömi-gömi. Ba nahia si so bakhu, na moteu ba da'ö lalau mangadulo ma ba li Indonesia lamane; memijah. Heŵa'ae bakhu andre ide-ide moroi ba gi'a gurame, tesöndra mbakhu sanau ndrege 1,5-1,7 m ba fa'abuania irugi 50 kg, duma-dumania simane bakhu marga ma  lele marga (Dinotopterus) moroi ba Afrika.

 Fangoguna'ö (Kegunaan) 
jmpl|200px|Bakhu sebua, (Lele dumbo)
Oya ngawalö mbakhu nibali'ö diwo. So nifaliaro, ba oya göi zauri samösa ba naha-naha sabasö-basö. Bakhu sebua nifaliaro, sindruhunia ni'a'asogö moroi ba negara Afrika.

Bakhu nifaliaro ba Indonesia, nibali'ö famalala ndriwo, la'ehao naha ba idanö sangele khönia. Ba hiza bakhu andre, tola göi fangohahau nidanö sita'unö. Na ba naha sita'unö lafataro ia, si lö tola lö'ö la berok ua fatua lö labali'ö diwo. la berok eluahania lasasai ia ba nidanö sangele ena'ö lö fao khönia da'unö ba möi ö si sökhi ba mbetu'a niha

Fa'itaria bakhu andre la fazaewe danömönia ba laza ena'ö simöi fanolo zolaza ba wemanga hama si so ba laza samakiko fakhe. Na ba tabe atö labe'e ia ba bakhu moguna sitobali simanga tambila ma tanömö ndri.

 Nibali'ö diwo (Sebagai makanan) 
Ba zi sagörö ulidanö, fangorifi ma famaliaro bakhu no sambua fanuturu lala nifazaewe moroi ba perikanan tangkap ma budi daya. Fa'ami moroi ba nagole mbakhu no molo'ö forasoi zamösana niha, so göi niha si lö tagia manga bakhu. Fangahaogö bakhu famalala ndriwo, no oi fabö'ö-bö'ö molo'ö wa'omasi zamösana niha. Ba Eropa fondrino bakhu andre lahaogö ia simane fondrino ikan mas, hiza fabö'ö göi na ba Amerika Serikat larino ia faoma hamo, labayoini khönia hamo awena la gore ba wanikha. Ba Indonesia, fangahaogö nagole mbakhu, oya ia ni gore, ba la faheagö ba zi sambua fondrino nifotöi pecel lele. Lala wangahaogö tanöbö'ö, labe'e khönia faramasa mangut. Na omasi so wa'akhuladania, nönö khönia lada. Lala wondrino ya'ia si no irai latandraigö niha ya'ia da'ö; mato 5 ngawua baŵa soyo, 3 ngawuo baŵa safusi, mato 10 rozi lada limi, 5 rozi lada sebua, sambua tomat, henagö lada nigili, gulo safusi faoma gulo ano, asio, kua dalimbo, sara zaralahia, 2-3 nga'örö mbulu ndrima, ba henagö kecap. Na no oi so faramasania, haogö wanasai, bayoini ia faoma dima, gili fefu faramasa da'ö, fatua öhaogö faramasania, gore ua mbakhu, awena nönö khönia nidanö ba böi olifu wame'e saralahia faoma bulu ndrima, ena'ö omuhua mbakhu andrö, ba nano alö kuania, ba tola sa'ae kaoni nösi nomo, ba worasoi mbakhu nirino ninada, akhida, ga'ada ma haniha zito'ölö mondrino ba nomo.

Bakhu, sambua wamalala gö si so we gö ya'ia da'ö VItamin D salaŵa. Bakhu moroi ba tabe ma nifaliaro, so khönia asam lemak omega-3 sadogo-dogo ba hiza salaŵa khönia ya'ia da'ö, asam lemak omega-6.

Fangoya'ö mbakhu ba Indonesia (Produksi di Indonesia) 
Bakhu sambua gangolifa gi'a nifaliaro niha ba tabe. Börö wa amonönö zomasi bakhu andre, ba zi lima fakhe no monönö zamaliaro bakhu. Na lafaigi ba wamaliaro bakhu, lö ebua foko ba simanö göi zifakhai ba ginötö, lö ara sibai wombaloi ba no tola la halö ba möi fangalui niha. Oya zinangea lafaigi ya'ia da'ö; naha wamaliaro, fombagigö ginötö wame'e gö, ba tanöbö'önia

Ngawalö mbakhu ba fozawilinia (Jenis-jenis lele dan penyebarannya) 
So ba zi 55–60 spesies ngawalö mbakhu sifao ba gangolifa Clarias, 16 spesies ngawalö zifao ba Clariallabes, 8 spesies ngawalö zifao ba gangolifa Bathyclarias, ba so göi 7 spesies ngawalö mbakhu sifao ba gangolifa Encheloclarias. Moroi ba wa'oya ngawalö mbakhu andrö, ba Asia Tenggara iada'a so ba zi 20 spesies ngawalö mbakhu, oya bagotaluania si no dozi lafaehagö niha samaliaro ba zi ginötö 10 fakhe ofeta iada'a. Bada'a so ngawalö-ngawalö mbakhu molo'ö Ferraris, 2007.

Umbu 

Kategori:Nias
Kategori:Urifö
Kategori:Aurifö